b'\n_START_ARTICLE_\nFonda Espanya\n_START_SECTION_\nDescripci\xc3\xb3\n_START_PARAGRAPH_\nUbicat al Districte de Ciutat Vella, l\'Hotel Espanya \xc3\xa9s un edifici entre mitgeres localitzat a l\'illa de cases delimitada pels carrers de Sant Pau (des d\'on es produeix l\'acc\xc3\xa9s principal), de les Penedides, de la Uni\xc3\xb3 i La Rambla._NEWLINE_De planta rectangular, l\'estructura en al\xc3\xa7at de l\'edifici compr\xc3\xa8n planta baixa, quatre pilantes i terrat transitable. La fa\xc3\xa7ana es presenta revestida amb morters, per\xc3\xb2 les obertures, alineades en vuit eixos verticals i de dimensions decreixents, presenten llurs emmarcaments de pedra. La planta baixa s\'obre al carrer per mitj\xc3\xa0 de vuit grans portals coronats per arcs de mig punt, amb llurs dovelles motllurades a platabandes i reposant sobre robustos pilars de pedra ornats a quarterons. Damunt d\'aquests portals hi reposa una cornisa sobre la que sorgeixen les bolades dels tres balcons correguts del primer pis. Els balcons presenten llosanes de pedra motllurada i es tanquen per mitj\xc3\xa0 d\'unes baranes a base de barrots i volutes de ferro forjat molt caracter\xc3\xadstiques de l\'arquitectura de mitjan segle XIX. En el segon pis els balcons presenten la mateixa estructura, per\xc3\xb2 no aix\xc3\xad en el tercer i quart pis, on hi ha balcons simples i ampitadors respectivament. Les portes que donen acc\xc3\xa9s a aquests balcons presenten la llinda i els muntants motllurats a base de platabandes. La fa\xc3\xa7ana queda rematada per un cornisament d\'estuc motllurat i amb m\xc3\xa8nsules de secci\xc3\xb3 rectangular._NEWLINE_El vest\xc3\xadbul principal actua com a distribuidor de la planta baixa i, mitjan\xc3\xa7ant arcs de mig punt, d\xc3\xb3na acc\xc3\xa9s al restaurant, al celobert, a l\'escala principal i a la cafeteria o sala de tert\xc3\xbalies. A les sobreportes, els carcanyols dels arcs s\xc3\xb3n ornats amb els escuts daurats de les diferents corones que formen Espanya: Arag\xc3\xb3, Castella, Lle\xc3\xb3 i Navarra. Els murs presenten un potent arrambador de marbre rosat amb inscripcions en relleu sobredaurat que donen la benvinguda als hostes. L\'element m\xc3\xa9s significatiu d\'aquest espai \xc3\xa9s la columna central que sost\xc3\xa9 la j\xc3\xa0ssera del forjat. Acabada en marbre rosat, aquesta columna presenta un capitell floral i un fust estriat que serveix de suport a un llum de broze daurat consistent en un escut de Catalunya rematat per una corona mural i flanquejat per dos lleons que sostenen, a banda i banda, un parell de fanals de cristall tallat._NEWLINE_El restaurant, ubicat a la dreta del vest\xc3\xadbul, \xc3\xa9s un gran sal\xc3\xb3 de planta rectangular amb els murs revestits de marbre rosat i un arrambador consistent en un fris de fusta tallada a base de flors i penjadors per a abrics. Sota aquest fris hi corre un fris fet de mosaics de colors que representen, sobre un fons floral, els escuts de diverses prov\xc3\xadncies d\'Espanya. Unes pilastres rematades amb m\xc3\xa8nsules de pedra esculpides amb lleons i escuts sostenen el forjat, que convina magistralment unes biguetes de fusta tallada i uns mosaics florals que cobreixen els revoltons. Al fons de la sala, tres arcs ornats amb mosaics florals donen acc\xc3\xa9s a les cuines i a la Sala de les Sirenes. L\'espai \xc3\xa9s il\xc2\xb7luminat per uns notables llums de bronze daurat en forma de corona penjada del sostre i en forma d\'aplic de tres bra\xc3\xa7os adossats a les pilastres._NEWLINE_La Sala de tert\xc3\xbalies o cafeteria, ubicada a l\'esquerra del vest\xc3\xadbul, \xc3\xa9s un sal\xc3\xb3 de planta rectangular cobert amb un forjat de fusta policromada i revolt\xc3\xb3. La j\xc3\xa0ssera central d\'aquest sostre \xc3\xa9s sostingut per dues columnes amb fust de marbre daurat amb un basament i un entaulament de gran volumetria i acabats en pedra de Montju\xc3\xafc. Tanmateix, l\'element m\xc3\xa9s significatiu d\'aquest espai \xc3\xa9s la gran llar de foc que presideix el sal\xc3\xb3, esculpida en alabastre pel c\xc3\xa8lebre escultor Eusebi Arnau i cisellada per Alfons Juyol. La boca de la llar, de perfil circular, \xc3\xa9s flanquejada per un anci\xc3\xa0 i una dona alletant un nad\xc3\xb3 mentre tot d\'infants ballen en rotllana sobre un ja\xc3\xa7 de gespa. La xemeneia est\xc3\xa0 decorada amb un potent escut d\'Espanya que convina elements del regnat dels Reis Cat\xc3\xb2lics (els escuts) i de l\'imperi de Carles I (l\'\xc3\xa0liga bic\xc3\xa8fala, el tois\xc3\xb3 d\'or i les columnes d\'H\xc3\xa8rcules)._NEWLINE_La Sala de les Sirenes o peixera, ubicada al fons del vest\xc3\xadbul, \xc3\xa9s un sal\xc3\xb3 de planta rectangular cobert amb un forjat de ferro forjat i revolt\xc3\xb3 revestit i una gran claraboia il\xc2\xb7luminada des del pati de llums. Els murs presenten uns interessants arrambadors en qu\xc3\xa8 una gelosia de fusta contornejada acull els escuts en cer\xc3\xa0mica blanca i blava, de diverses regions d\'Espanya. Tanmateix, l\'element m\xc3\xa9s destacat d\'aquest espai \xc3\xa9s la decoraci\xc3\xb3 esgrafiada en els murs, dissenyada pel c\xc3\xa8lebre pintor Ramon Casas. Aquests esgrafiats representen, enmig de les onades del mar, un gran compendi de peixos i animals marins i un grup de sirenes que dansen gr\xc3\xa0cilment. A l\'esc\xc3\xb2cia que uneix aquests murs i el forjat hi ha un fris d\'onatges inspirat en "La ona" de Hokusai.\n_START_SECTION_\nHist\xc3\xb2ria\n_START_PARAGRAPH_\nL\'Hotel Espanya va obrir les seves portes al n\xc3\xbamero 11 del Carrer de Sant Pau l\'any 1859. Llavors conegut com a "Fonda de Espa\xc3\xb1a", l\'hotel, ubicat en un edifici preexistent, visqu\xc3\xa9 reformes importants des dels inicis. El desembre de 1862 s\'ampliaren les seves instal\xc2\xb7lacions per mitj\xc3\xa0 de la compra de la ve\xc3\xafna finca al n\xc3\xbamero 9 del mateix carrer de Sant Pau. L\'arquitecte Francesc Buixareu s\'encarreg\xc3\xa0 d\'anexionar aquesta finca per mitj\xc3\xa0 d\'una reedificaci\xc3\xb3 total, adaptant-la a la fonda original. Buixareu disseny\xc3\xa0 noves habitacions, un sal\xc3\xb3, una terrassa, safareigs, i remunt\xc3\xa0 tres pisos a la part posterior de l\'immoble, on hi havia hagut una casa de banys._NEWLINE_El mar\xc3\xa7 de 1876, Joan Salvad\xc3\xb3, industrial cerd\xc3\xa0 propietari de la fonda, sol\xc2\xb7licit\xc3\xa0 els permisos per remuntar una quarta planta per tal d\'ampliar-ne la capacitat. Entre 1898 i 1901, el nou propietari Miquel Salvad\xc3\xb3 encarreg\xc3\xa0 algunes reformes per als tancaments de la planta baixa i el pati i per instal\xc2\xb7lar un ascensor el\xc3\xa8ctric. Entre 1902 i 1903 Llu\xc3\xads Dom\xc3\xa8nech i Montaner s\'encarreg\xc3\xa0 de fer una reforma i redecoraci\xc3\xb3 integral dels interiors, comptant amb la col\xc2\xb7laboraci\xc3\xb3 de l\'escultor Eusebi Arnau i el pintor Ramon Casas. Aquesta obra va ser guardonada el 1904 com el millor establiment comercial en el Premi d\'Arquitectura i Decoraci\xc3\xb3 convocat per l\'Ajuntament de Barcelona. Despr\xc3\xa9s d\'aquella reforma l\'hotel esdevingu\xc3\xa9 un dels principals establiments de la ciutat, comptant amb innovacions fins llavors poc habituals, com la llum el\xc3\xa8ctrica, el tel\xc3\xa8fon o l\'ascensor, tot acompanyat d\'una decoraci\xc3\xb3 moderna i elegant._NEWLINE_Amb la mort de Miquel Salvad\xc3\xb3 l\'any 1921, l\'hotel pass\xc3\xa0 a mans del seu nebot, Josep Sim\xc3\xb3n i Salvad\xc3\xb3, que l\'any 1928, atesa la proximitat de l\'Exposici\xc3\xb3 Universal del 1929, constru\xc3\xad nous espais en el terrat de l\'hotel. Al llarg del segle XX la construcci\xc3\xb3 de nous hotels m\xc3\xa9s grans i moderns va contrarestar la celebritat de l\'Hotel Espanya, que entr\xc3\xa0 en franca decad\xc3\xa8ncia. Despr\xc3\xa9s d\'una important campanya de restauraci\xc3\xb3 i modernitzaci\xc3\xb3 de les instal\xc2\xb7lacions, l\'hotel reobr\xc3\xad l\'any 2010 com un establiment de luxe que compta amb 82 habitacions i un servei de restauraci\xc3\xb3 dirigit pel c\xc3\xa8lebre cuiner Mart\xc3\xadn Berasategui.'